**Forslag om skeiv helse i XXXX kommune**

I følge SSBs rapport fra 2021, *Livskvalitetsundersøkelsen,* en nasjonal spørreundersøkelse om livskvalitet for skeive, er LHBTIQ-personer i Norge mer utsatt for ensomhet, isolasjon, psykiske problemer og økonomiske problemer. 1 av 3 skeive er lite tilfreds med egen psykiske helse, ifølge undersøkelsen.

Dette er den første undersøkelsen i Norge som dreier seg om livskvalitet hos skeive. I Norge er det anslått å være cirka 7 % skeive. Da snakker man om dem som allerede er åpne om legningen og kjønnsidentiteten sin.

Transpersoner troner selvmordsstatistikken i Norge, og selvmordsforsøkene og selvmordstankene er betydelig mer utbredt blant transpersoner enn befolkningen for øvrig.

Skeive har ingen møteplasser i XXXX. Vi burde hatt en uformell møteplass, hvor skeive kan møte andre skeive og innimellom kunne få snakke med fagpersoner innen psykisk helse, og hvor man også kan få informasjon om hvor de kan henvende seg for å få hjelp. Det bør være frivillig tiltak, og en rusfri møteplass .

XXXX kommune må bygge kompetanse om skeiv helse, og ha et definert tilbud til denne målgruppen, som i dag opplever at de ikke får den hjelpen de trenger. Fordommer i helsevesenet må til livs, og kompetansen må heves. Det er viktig at de ansatte har kompetanse om samtaleveiledning og koordinering i samarbeid med kommunelege og fastleger, psykiatrien, skoler og andre tilbud for ungdom.

**Forslag til vedtak:**

1. XXXX kommune skal gi sine ansatte innen helse og oppvekst tilbud om kompetansehevende tiltak om skeiv helse.
2. Rådmann utarbeider en politisk sak som undersøker hvordan XXXX kommune kan etablere et gratis lavterskel helsetilbud for skeive. Saken utarbeides i samarbeid med tillitsvalgte og frivillighetskoordinator og andre aktuelle aktører, og legges frem til behandling i første kommunestyremøte etter sommeren.